Et lavtrykk som i øyeblikket befinner seg over Frankrike, vil i løpet av dagen i dag flytte seg nordover og er ventet å treffe Sørlandet allerede i natt. I Frankrike pågår det nå kraftige regnskyll og tordenbyger, og dette er også noe vi kan forvente når lavtrykket etterhvert trekker mot oss.
Figuren under viser prognosen for 24-timers nedbør i løpet av morgendagen (altså oppsamlet gjennom hele døgnet), og aller kraftigst regn finner vi på Sør- og Østlandet, samt sør i Rogaland (merket rødt). Merk at for én gangs skyld får faktisk Vestlandet slippe unna!
Lavtrykket vil bevege seg nord/nordøst, og vil torsdag befinne seg over sentrale deler av Sverige. Da er det Midt-Norge og Nord-Norge som får kjenne på regnet, mens en svak høytrykksrygg ligger over Sør-Norge med stort sett oppholdsvær. Dette varer dessverre ikke så lenge, og allerede fredag ventes et nytt lavtrykk som gir regn de aller fleste steder i landet i løpet av helgen, og da er det Vestlandet som må ta den verste støyten.
I neste uke blir været noe dårligere i de vestlige og nordlige deler av landet, men i store deler av Sør-Norge blir det fortsatt en god del sol og lave temperaturer. Dette skyldes at høytrykket holder stand over de sørlige, og særlige sørøstlige deler av landet første del av uken. Vestlige og nordlige deler av landet vil ligge i ytterkanten av høytrykket og få mer vind og noe mer skyer. Forøvrig kan det trolig bli noe mer skyer også på Østlandet på tirsdag.
Fra torsdag vil det mest sannsynlig gå mot dårligere vær i hele Sør-Norge da fronter ventes inn mot landsdelen fra vest, og høytrykket har svekket seg.